钦定古今图书集成/明伦汇编/官常典/第754卷 > 孟兆祥〈子章明〉
## 钦定古今图书集成/明伦汇编/官常典/第754卷 > 孟兆祥〈子章明〉

按《明外史》本传：“兆祥，字允吉，交河人。举于乡，九赴会
试。天启二年始擢第，除大理左评事。崇祯初，迁吏部
稽勋主事，历文选员外郎。门生谒选，请善地，兆祥正
色责之，其人悚然。退进稽勋郎中。谒假归，起考功郎
中，忤要人意，贬行人司副。稍迁光禄丞，进少卿，历左
通政、太仆卿，旋进通政使。十七年二月，拜刑部右侍”
郎。三月，宣府陷，贼薄都城，诏大臣登陴分守。兆祥驻
正阳门，防卫严固。时城守惟中官为政。襄城伯李国
祯统京营军，稽月饷不予；士卒咸怒，无固志。未几，城
陷。或劝兆祥还邸，厉声曰：“社稷已覆，吾将安之！”仰天
号恸，冠带望阙拜曰：“臣力止此矣！谋国无能，死有馀
憾！”遂自经。长子章明，字纲宜；甫成进士，兆祥语之曰：
“我大臣，义当死，汝未受职，可去。”对曰：“人生大节，惟君
与父。君父死，臣子何生为！”亦投缳死。兆祥妻吕、章明
妻王，相向哭。既而曰：“彼父子死忠矣，我二人可不死
节乎？”亦同曰。并缢死。福王时，赠兆祥刑部尚书，谥“忠
贞”；章明河南道御史，谥“节愍。”